Pres. Cyril Ramaphosa ingesweerPres. Cyril Ramaphosa neem die eed af. Foto: Skermskoot uit regstreekse uitsending van EWN. Pres. Cyril Ramaphosa, wat vanmiddag in die Nasionale Vergadering as die nuwe president van Suid-Afrika aangekondig is, is Donderdagmiddag ingesweer. Hoofregter Mogoeng Mogoeng het ook dié seremonie in Tuynhuys, die presidensiële kantoor in die parlement, waargeneem. Maroela Media het vroeër berig Hoofregter Mogoeng Mogoeng het Ramaphosa as president van die land aangewys. Ramaphosa is deur die ANC genomineer en het die nominasie aanvaar. DA-LP’s het kreungeluide gemaak terwyl Ramaphosa benoem en as ŉ “onselfsugtige, gedissiplineerde leier” beskryf is. Geen ander nominasies is gemaak nie. Mosiuoa Lekota, leier van Cope, het Ramaphosa se nominasie teengestaan. Volgens Lekota het die konstitusionele hof reeds beslis dat hy sy ampseed verskeie kere verbreek het. ANC-LP’s het begin sing en dans nadat Ramaphosa as president van die land aangewys is. Die EFF het met die aanvang van die verrigtinge versoek dat die nasionale vergadering ontbind word en dat ŉ verkiesing moet plaasvind. Die EFF-LP’s het kort hierna die nasionale vergadering verlaat nadat Julius Malema, leier van die EFF, gesê het hulle kan nie deel wees van dié “onregmatige proses” nie. Mmusi Maimane, leier van die DA, het Ramaphosa gelukgewens en gesê indien hy optree in belang van die mense van Suid-Afrika, sal die DA saamwerk. Hy het ook gesê die land het nie ŉ Jacob Zuma-probleem gehad nie, maar ŉ ANC-probleem. Hy het gesê die DA sal Ramaphosa verantwoordbaar hou.